TUIS | Hoërskool Ermelo
Die EHS is 'n skool met 105 jaar se trotse tradisie, geskiedenis en geloof geanker in God. Hier innoveer, verryk en bou ons die karakter wat leerders 'n leeftyd bybly. Ons stuur elkeen wat hier spore gelaat het die wêreld in met geloof, beginsels, waardes en trots vir ons skool wat troon bo die ander.
Die Erries is meer as 'n gebou. Meer as 'n massa van groen.
Dis 'n leefstyl, 'n vesting en 'n anker vir diegene wat kies om uitnemend te wees.
Na ‘n lang voorgeskiedenis, waar baie mense hard gewerk het, kom EHS op 11 April 1914 tot stand. Aanvanklik is die EHS in die “Uitkomst-Meisies Tehuis” gehuisves, maar in 1917 verhuis die skool na die ou munisipale geboue. Op 19 April 1921 word die nuwe skool amptelik in gebruik geneem op die plek waar die skool vandag staan.
Die eerste skoolhoof van die Uitkomstskool, mej. Adriani, het in ongeveer 1917 die breë groen en smal wit kleure voorgestel.
Die simboliek van die kleure is:
Wit – Reinheid en Opregtheid
Groen – Moed en Hoop
Mnr. Kotze, die eerste hoof van die skool (1914) het die arend as wapen van die EHS aanvaar. Die twee koppe wat na weerskante kyk, simboliseer wakkerheid. Die kroon, bal en staf is simbole van koninklike mag.
“Non Viribus Sed Virtute” vertaal na: “Nie deur krag nie, maar deur deug”